b'\n_START_ARTICLE_\nKrk-brua\n_START_PARAGRAPH_\nKrk-brua (kroatisk: Kr\xc4\x8dki most) er ei veibru som forbinder den kroatiske \xc3\xb8ya Krk med fastlandet. Den 1430 meter lange buebrua i armert betong har to buer, hvorav den lengste er den nest lengste betongbuen i verden og blant de lengste buene av noe slag. Byggingen av brua begynte i juli 1976, og brua ble \xc3\xa5pnet 19. juli 1980. Den het opprinnelig Tito-brua (Titov most) etter den nylig avd\xc3\xb8de jugoslaviske presidenten Josip Broz Tito. Brua har en trafikk p\xc3\xa5 over en million kj\xc3\xb8ret\xc3\xb8yer i \xc3\xa5ret._NEWLINE_Brua g\xc3\xa5r via den lille \xc3\xb8ya Sveti Marko mellom Krk og fastlandet, og best\xc3\xa5r av ett buebruspenn i armert betong p\xc3\xa5 hver side av \xc3\xb8ya. De to buene er 244 og er 390 meter lange. Den lengste buen, mellom fastlandet og Sveti Marko, var den lengste betongbuen i verden da brua ble bygd. Rekorden sto til Wanxian-brua i Kina, med en bue p\xc3\xa5 420 meter, ble \xc3\xa5pnet i 1995. Krk-brua har seilingsh\xc3\xb8yde 67 meter._NEWLINE_Krk-brua gir \xc3\xb8yas 16 000 innbyggere fastlandsforbindelse, og gir turistbyene p\xc3\xa5 \xc3\xb8ya forbindelse med den adriatiske motorveien, Jadranska magistrala, som er den viktigste veien langs Adriaterhavets \xc3\xb8stside. Brua forbinder ogs\xc3\xa5 byen Rijeka med Rijeka lufthavn, som ligger p\xc3\xa5 Krk. De f\xc3\xb8rste 20 \xc3\xa5rene brua var i bruk, hadde den en trafikk p\xc3\xa5 27,2 millioner kj\xc3\xb8ret\xc3\xb8yer, over det dobbelte av fergetrafikken til og fra \xc3\xb8ya. Den \xc3\xb8kende trafikkmengden gj\xc3\xb8r at det er behov for ei st\xc3\xb8rre bru til erstatning for den n\xc3\xa5v\xc3\xa6rende, og dette er for tiden under planlegging._NEWLINE_Dagens bru er 11,4 meter bred og har ett kj\xc3\xb8refelt i hver retning, pluss fortau p\xc3\xa5 hver side. Det innkreves bompenger p\xc3\xa5 brua, ca. 4 euro, kun \xc3\xa9n kj\xc3\xb8reretning._NEWLINE_Vinterstid er brua tidvis stengt for lastebiler og vogntog, noen ganger ogs\xc3\xa5 for personbiler, n\xc3\xa5r nordavinden (boravinden) er sterkest.'